**Безопасност при полицейска проверка**

Ако бъдете спрени от полицията за проверка, макар и да знаете, че не сте извършили нарушение - подчинявайте се безпрекословно! Всяко неподчинение може да се окаже опасно за живота и здравето ви. Просто допуснете, че външния ви вид, облеклото или автомобилът, в който пътувате, случайно съвпадат с описанията на съответните белези на спешно търсен от полицията опасен престъпник.

Ако пътувате с автомобил и се появи полиция, спрете веднага след подадения сигнал, загасете двигателя на колата, извадете контактния ключ и бавно го поставете на видно място върху приборното табло. Не отваряйте вратата и не излизайте от колата, ако това не ви е наредено изрично! Същото следва да направят и спътниците ви!

Ако полицаите поискат да представите документите си, извадете ги много бавно и само с два пръста. Докато полицията ги проверява, не правете никави резки движения! Посъветвайте по същия начин да се държат и спътниците ви. Неуместно е в такива случаи да се подхвърлят шеги и закачки към проверяващите.

Ако притежавате разрешително за носене на огнестрелно или газово оръжие и в момента оръжието е с вас, незабавни съобщете това на проверяващия патрул! Покажете разрешителното си. Отговаряйте на въпросите спокойно без да повишавате тон.

Ако сте извършили нарушение, не се опитвайте уж случайно да поставяте едри банкноти в документите си. Не забравяйте, че според закона лицето, което дава подкуп на длъжностно лице, носи също наказателна отговорност.

Макар и по-рядко възможно е да ви бъде поискан подкуп. В такива случаи се опитайте да отложите изплащането му и алармирайте ръководството на полицията и МВР или се обърнете към прокуратурата.

***Внимание!*** Ако от средствата за масово осведомяване научите за тежък инцидент, при който е пострадал полицай, както и за издирвани във връзка с инцидента опасни престъпници. Бъдете особено внимателни!

Обикновено след подобно събитие се организират масирани полицейски атаки и проверки по основните пътища.